Keld Albrechtsen (EL), 2004-12-14:
Jeg synes, at der er et andet aspekt af den her sag, som kan få meget stor betydning i fremtiden, og det er, at hvis den fusion, som er undervejs mellem Elsam og DONG, bliver gennemført, og det på et efterfølgende tidspunkt lykkes ministeren at få privatiseret det fusionerede selskab fuldt ud, så får det jo konsekvenser i retning af, at flere store gasinvesteringer så skal overføres fra dette selskab til det nye netselskab her.
Det vil jo altså kunne blive en meget, meget bekostelig affære for forbrugerne, fordi det jo så også skal betales.
Så der ligger indbyggede problemer i form af forventelige prisstigninger for forbrugerne ved den konstruktion, man har lavet i form af den aftale, der er indgået i forbindelse med fusionen DONG-Elsam og så etableringen af det her selskab.
Og det sammenholdt med de mangelfulde besvarelser, som vi synes vi har fået i spørgsmålet om Gastrapengene, som fru Aase D. Madsen også var inde på, gør, at selv om vi principielt naturligvis er tilhængere af etableringen af et sådant offentligt netselskab, som der her er tale om, er vi nødt til at undlade at stemme, for vi synes simpelt hen ikke, at de økonomiske konsekvenser for forbrugerne er kortlagt i et sådant omfang, at det er betryggende.
Jeg vil sige til hr. Svend Auken, at selvfølgelig skal denne nye bestyrelse i Energinet Danmark sørge for, at der hele tiden er de nødvendige forbindelser på transmissionskapaciteten under hensyn til konkurrencen, men så sandelig også under hensyn til forsyningssikkerheden, som er altafgørende.
Alle kan godt huske, hvad nogle timer uden strøm i Østdanmark betød, så forsyningssikkerheden er også en parameter, som vi må tillægge stor værdi.
Jeg er helt enig i betragtningerne omkring ministerens overordnede ansvar.
Jeg vil blot tilkendegive, at vi er enige i den måde, hvorpå vi har set på sagen om, at selvfølgelig har ministeren jo tilsyn med dette selskab, der ikke kun kan fungere, når vi skal have det hele til at hænge sammen.
Jeg tænker ikke mindst på, at vi, når nu vi skal til at integrere havmølleparker og lignende, selvfølgelig skal sørge for, at der er mulighed for, at de kan kobles på nettet.
Men ministeren blander sig ikke i den daglige drift, det er det overordnede ansvar, det kommer an på.
Jeg synes også, at de tekster, der efterhånden ligger, meget klart konstaterer det.
Så vil jeg sige til fru Aase D. Madsen, der tog hul på diskussionen om fusionen DONG-Elsam: Vi havde jo en større diskussion under andenbehandlingen, fordi det så ud til, at fusionen ikke blev til noget.
Nu ser det ud til, at fusionen bliver til noget, og det er jeg selvfølgelig tilfreds med.
Det er klart, at konkurrencemyndighederne skal ind over den her sag, og så må vi jo afvente, hvad der sker dér.
Jeg er også enig i de betragtninger, der kommer fra fru Aase D. Madsen, over udbygningen af det overordnede forsyningsnet.
Det er netop det, som hr. Svend Auken også var inde på.
Med hensyn til bemærkningerne om Gastra og aktstykket kan jeg kun gentage det, jeg sagde i min første tale i forbindelse med lovforslaget, nemlig at vi der selvfølgelig kommer forbi Finansudvalget med et aktstykke.
Så til hr. Keld Albrechtsen her til sidst.
Jeg kan jo ikke stå og diskutere alle komponenterne i en fusion af DONG og Elsam her i dag.
Hr. Keld Albrechtsen er også bekymret for forbrugerne.
Det er rart, at hr. Keld Albrechtsen er bekymret, men jeg vil blot sige, at jeg tidligere har understreget, at overdragelsen af aktierne ikke må føre til prisstigninger i Gastra, og at prisen for aktierne bliver fastlagt under hensyn til det her område.
Til hr. Martin Lidegaards spørgsmål med hensyn til fusionen DONG-Elsam og dens placering ved Skærbæk om, hvorvidt jeg kan bekræfte, at der sandsynligvis ikke vil være plads, kan jeg sige, at nu kører DONG-Elsam altså via konkurrencemyndigheder og andet.
Man skal også tage endelig beslutning i de relevante fora til det her.
Jeg vil blot sige, at jeg hele tiden har understreget, at der skal være armslængdeprincip på det her område.
Nu er det jo ikke noget problem, at ministerierne her i byen ligger op og ned ad hinanden, og det bliver altså heller ikke et problem, at Energinet Danmark kommer til at ligge i Trekantområdet.
Hermed sluttede forhandlingen.